**Pitanja postavljena na radionici u okviru Poziva „Kultura u centru – potpora razvoju javno-civilnog partnerstva u kulturi“, Osijek, 11. siječnja 2018.**

|  |  |  |
| --- | --- | --- |
| **Br.** | **PITANJE** | **ODGOVOR** |
| 1 | Možete li nam pojasniti razliku između skupine aktivnosti A i B? Iako se na prvi pogled čini da se u okviru skupine aktivnosti A traži uspostavljanje društveno-kulturnog centa (dok u skupini aktivnosti B to nije slučaj), sudeći po pokazateljima i razradi aktivnosti, ispostavlja se da se od projekata u okviru skupine aktivnosti B traži isto: navodi se izgradnja kapaciteta, sudioništvo u kulturi i sl.; a u skupini B to se naziva „umrežavanje i suradnja“. Postoji li neka bitna razlika između „modela sudioničkog upravljanja“ u okviru skupine aktivnosti A te „umrežavanja i suradnje“ u okviru skupine aktivnosti B? | U skupini aktivnosti A obavezna je aktivnost razvoj, odnosno uspostava modela sudioničkog upravljanja (opisano pod Elementom 2, dio „Skupina aktivnosti A“, točka 3.3 *Prihvatljive aktivnosti* Uputa za prijavitelje), a u skupini B ta aktivnost nije obavezna.  Skupina aktivnosti B namijenjena je onim inicijativama koje nisu u dovoljnoj mjeri razvile suradnju relevantnih dionika javnog i civilnog sektora te stoga nisu ostvareni preduvjeti za razvoj i/ili uspostavu modela sudioničkog upravljanja temeljenog na javno-civilnom partnerstvu.  Dakle, obje skupine aktivnosti su usmjerene na razvoj sudioničkog upravljanja u kulturi, no namijenjene su različitim prijaviteljima, ovisno o razini njihove spremnosti za razvoj/implementaciju sudioničkog upravljanja. |
| 2 | Primjećujemo da u okviru skupine aktivnosti B nigdje nije navedeno jačanje kapaciteta kao obavezan element, no iz navođenja pokazatelja vidljivo je da je to obavezno (s obzirom na to da je doprinos specifičnom pokazatelju Poziva „Broj članova i zaposlenika udruga i umjetničkih organizacija, zaposlenika javnih ustanova u kulturi kojima je osnivač jedinica lokalne ili područne samouprave te zaposlenika jedinica lokalne i područne (regionalne) samouprave koji sudjeluju u aktivnostima jačanja kapaciteta u području sudioničkog upravljanja u kulturi“ obavezan). Iz navedenog proizlazi da je edukacija zaposlenika prijavitelja/ partnera obavezna aktivnost, kao u okviru skupine aktivnosti A, tako i u okviru skupine aktivnosti B. Je li to uistinu tako? Ukoliko je odgovor potvrdan, u slučaju prijave projektnog prijedloga u okviru skupine aktivnosti B, navodimo li takve aktivnosti kao zaseban element ili ih uvrštavamo u Element 1 naveden u Uputama za prijavitelje? | Projektni prijedlozi u okviru skupine aktivnosti B moraju uključivati aktivnosti jačanja kapaciteta u području sudioničkog upravljanja u kulturi.  Aktivnosti jačanja kapaciteta mogu se uvrstiti u projektni prijedlog kao zaseban element ili kao dio elementa koji sadrži i druge prihvatljive aktivnosti.  Napominjemo da elementi navedeni pod točkom 3.3 *Prihvatljive aktivnosti* Uputa za prijavitelje predstavljaju minimalan broj elemenata koje projektni prijedlog mora sadržavati te da broj elemenata u prijavnom obrascu A nije ograničen. Prijavitelj sam utvrđuje broj i raspored aktivnosti unutar elemenata ovisno o strukturi i intervencijskoj logici projektnog prijedloga te formatu, konceptu i sadržaju projektnih aktivnosti. |
| 3 | Možete li nam objasniti ograničenje od 10.000 stanovnika za jedince lokalne samouprave? Iz navedenog ograničenja se može zaključiti da je manjim, odnosno manje razvijenim jedinicama lokalne samouprave potreban društveno-kulturni centar, dok većim, više razvijenim, nije. | Zbog često nedostatnih kapaciteta civilnoga društva u manjim sredinama, jedinice lokalne samouprave s manje od 10.000 stanovnika su prihvatljivi prijavitelji u okviru skupine aktivnosti A (vidjeti obrazloženje u točki 1.4 *Svrha, cilj i ciljane skupine Poziva na dostavu projektnih prijedloga* Uputa za prijavitelje).  Jedinice lokalne i područne (regionalne) samouprave su, bez obzira na broj stanovnika, prihvatljivi partneri u okviru obje skupine aktivnosti. Kroz ovaj Poziv moguće je stoga razvijati dobro upravljanje u kulturi, neovisno o broju stanovnika jedinice lokalne samouprave. |
| 4 | Jesu li aktivnosti (već uspostavljenih) radnih skupina u kojima sudjeluju relevantni dionici u kulturi: predstavnici lokalne zajednice, zainteresirana javnost, udruge iz kulture i sl.; i na taj način djeluju na lokalnu zajednicu vezano uz odlučivanje u području kulture, prihvatljive u okviru skupine B? Odnosno, može li se njihov razvoj u odgovarajućem sektoru i umrežavanje na nekim sektorskim aktivnostima smatrati mrežom u smislu skupine aktivnosti B? | Daljnji razvoj već uspostavljene suradnje lokalne zajednice i drugih relevantnih dionika (udruge u području kulture i umjetnosti, udruge u drugim područjima djelovanja, umjetničke organizacije itd.) u području sudioničkog upravljanja u kulturi, a sukladno uvjetima navedenim u natječajnoj dokumentaciji, prihvatljiva je aktivnost u okviru ovog Poziva. |
| 5 | Može li voditelj projekta biti iz partnerske organizacije? | Da. Voditelj projekta može biti zaposlen ili kod prijavitelja, ili kod partnera. Voditelj projekta može biti zaposlen isključivo putem ugovora o radu sklopljenog na puno ili dio radnog vremena. Pritom može imati ugovor o radu na neodređeno vrijeme ili može biti angažiran na određeno vrijeme tijekom trajanja projekta. |
| 6 | Napomenuto je da nositelji projekta mogu biti javne ustanove u kulturi, no samo one kojima je osnivač jedinica lokalne ili regionalne (područne) samouprave. Zanima nas što je s javnim ustanovama kojima je osnivač Republika Hrvatska? | Sukladno točki 2.1 *Prijavitelj i partneri* Uputa za prijavitelje, javne ustanove u kulturi kojima je osnivač Republika Hrvatska nisu prihvatljivi prijavitelji i partneri u okviru ovog Poziva.  Napominjemo da takve ustanove mogu surađivati na provedbi aktivnosti u okviru ovog Poziva, bez obzira na to što ne mogu nastupiti u svojstvu prijavitelja/partnera u okviru projektnog prijedloga. |
| 7 | Je li broj partnera koji mora biti uključen u okviru jedne projektne prijave jednak za obje skupine aktivnosti? | Ne. Obavezan broj partnera nije isti za obje skupine aktivnosti. Prihvatljivi prijavitelji i partneri za obje skupine aktivnosti navedeni su u točki 2.1 *Prijavitelji i partneri* Uputa za prijavitelje. |
| 8 | Je li prihvatljiv trošak u okviru ovog Poziva najam prijevoznog sredstva? | Da, ukoliko je navedeno troškovno najučinkovitija opcija. Napominjemo da su troškovi projektnog prijedloga prihvatljivi samo ako su jasno povezani s projektnim aktivnostima, odnosno ukoliko doprinose ostvarenju ciljeva projekta i Poziva te ispunjavaju ostale uvjete prihvatljivosti troškova, sukladno natječajnoj dokumentaciji. |
| 9 | Naša umjetnička organizacija provodi 3 velike manifestacije kroz godinu dana, a njihova organizacija već funkcionira u obliku javno-civilnog partnerstva (povezani smo s županijom, općinama i gradovima). Možemo li u okviru ovog Poziva prijaviti aktivnosti provođenja te 3 manifestacije i jačati kapacitete u okviru navedenog već postojećeg partnerstva koje funkcionira već dugi niz godina? | Aktivnost koju navodite se može ubrojiti u aktivnosti zajedničke pripreme i provedbe kulturnih i umjetničkih programa koje su prihvatljive u okviru skupina aktivnosti A i B, stoga je prihvatljiva za financiranje.  Međutim, **projektni prijedlozi moraju uključivati sve elemente, odnosno obavezne aktivnosti, navedene u točki 3.3 *Prihvatljive aktivnosti* Uputa za prijavitelje, ovisno u okviru koje skupine aktivnosti se prijavljuje projektni prijedlog**.  **Napominjemo da se zajednička organizacija neke manifestacije ne može smatrati modelom javno-civilnog partnerstva u kulturi.** |
| 10 | U okviru ovog Poziva, je li potrebno razviti novi model sudioničkog upravljanja ili se može dalje razvijati već postojeći model? | U okviru ovog Poziva prihvatljive su i aktivnosti izrade i/ili uspostave novih modela, kao i aktivnosti unapređenja postojećih modela sudioničkog upravljanja u kulturi. |
| 11 | Je li kulturno-umjetnička manifestacija koja se organizira u civilno-javnom partnerstvu dovoljna kao rezultat aktivnosti ili projektni prijedlog mora uključivati neke druge aspekte kako bi bio prihvatljiv za financiranje? | Ne. Projektni prijedlozi moraju uključivati elemente/aktivnosti sukladno točki 3.3 *Prihvatljive aktivnosti* Uputa za prijavitelje, ovisno o skupini aktivnosti za koju se projektni prijedlog prijavljuje.  Stoga, kao rezultat, odnosno ishod svih aktivnosti projektnog prijedloga nije dovoljna samo kulturno-umjetnička manifestacija. |
| 12 | Vezano uz pokazatelj SO 408 „Broj (lokalnih) organizacija civilnog društva koje sudjeluju u aktivnostima izgradnje kapaciteta relevantnih za svoje područje rada“. Mogu li se, uz prijavitelje i partnere, u taj pokazatelj ubrojiti i udruge koje nisu prijavitelj ili partneri, ali su suradnici na projektnim aktivnostima? Primjerice, mogu li udruge koje nisu još razvijene u svom djelovanju uključiti se u projektne aktivnosti, odnosno mogu li njihovi zaposlenici sudjelovati u aktivnostima jačanja kapaciteta?  Ako da, kako nazivamo te udruge: suradnici ili korisnici? | Da, kako je navedeno u točki 1.5 *Pokazatelji* Upute za prijavitelje, pokazatelj SO 408 se, uz prijavitelje i partnere, odnosi i na ostale organizacije civilnog društva, čiji će zaposlenici/članovi, u okviru elementa 1., skupine aktivnosti A i B, sudjelovati u aktivnostima jačanja kapaciteta u području sudioničkog upravljanja u kulturi.  Takve organizacije su, sukladno točki 1.4 *Svrha, cilj i ciljane skupine Poziva na dostavu projektnih prijedloga* Uputa za prijavitelje, ciljane skupine Poziva i projektnog prijedloga, odnosno sudionici u projektnim aktivnostima. |
| 13 | U slučaju da ne postoji mogućnost adaptacije nekog objekta (primjerice da jedinica lokalne samouprave nema prostor koji bi mogla ustupiti za provedbu projektnih aktivnosti), može li se u okviru projektnog prijedloga adaptirati neki vanjski prostor? Primjerice, može li se urediti i adaptirati neko zemljište koje je u vlasništvu jedinice lokalne samouprave te može li se izgraditi neki montažni objekt koji će se koristiti za provođenje aktivnosti (npr. umjetnički atelje)? | Ne. Navedeni trošak nije trošak adaptacije prostora, već izgradnje. Izgradnja infrastrukture, bilo da se radi o montažnom ili trajnom objektu, nije prihvatljiva u okviru ovog Poziva. |
| 14 | Može li se u okviru ovog Poziva adaptirati neki stari/ dotrajao gradski park, koji bi u tom smislu služio kao društveno-kulturni centar? | Ne. Adaptacija prostora, koja je prihvatljiv trošak u okviru skupini aktivnosti A, podrazumijeva preuređenje postojeće građevine u vlasništvu jedinice lokalne ili područne (regionalne) samouprave koja je prijavitelj ili partner na projektu. Također, troškovi adaptacije su prihvatljivi ukoliko se odnose na prostor društveno-kulturnih centara u kojima se provode projektne aktivnosti, odnosno javnu infrastrukturu na koju se odnosi izrada modela sudioničkog upravljanja/u kojoj se implementira model sudioničkog upravljanja. |
| 15 | Ukoliko umjetnici uređuju prostor parka svojim umjetničkim djelima te se u njemu postavljaju sjedeća mjesta i sl., je li to prihvatljivi trošak adaptacije u okviru ovog Poziva? | Molim pogledati odgovor na pitanje 14.  Prilikom planiranja proračuna projektnog prijedloga, prijavitelj mora voditi računa da jasno raščlani različite vrste troškova. Ukoliko umjetnici izlažu svoja umjetnička djela u parku, troškovi koji nastaju provedbom te aktivnosti nisu troškovi adaptacije, već troškovi provedbe umjetničkih programa. Ako se u svrhu provedbe programa nabavljaju primjerice, stolice, postolja i sl. to su troškovi opreme.  Napominjemo da svi troškovi moraju biti jasno povezani s projektnim aktivnostima, odnosno doprinositi ostvarenju ciljeva projekta te moraju ispunjavati sve uvjete prihvatljivosti sukladno natječajnoj dokumentaciji. Troškovi adaptacije prostora i nabave opreme za provedbu projektnih aktivnosti mogu zajedno iznositi najviše 30 % vrijednosti projekta. |
| 16 | Mogu li partneri na projektnom prijedlogu biti škole ili školske zadruge za dramske skupine, odgoj publike i sl.? | Ne. Sukladno točki 2.1 *Prijavitelj i partneri* Uputa za prijavitelje, škola odnosno ustanova za odgoj i obrazovanje nije prihvatljiv partner u okviru ovog Poziva.  Prihvatljivi partneri u okviru ovog Poziva su:   * organizacije civilnog društva (umjetnička organizacija, udruga/savez udruga) * jedinice lokalne ili područne (regionalne) samouprave (neovisno o broju stanovnika) * javne ustanove u kulturi kojima je osnivač jedinica lokalne ili područne (regionalne) samouprave (neovisno o broju stanovnika JLRS-a). |
| 17 | Moraju li društveno-kulturni centri koji bi se uspostavljali u okviru projektnih aktivnosti biti na neki način institucionalizirani, odnosno registrirani, ili se to odnosi isključivo na uspostavu suradnje koja će u okviru provedbe projektnih aktivnosti biti „uhodana“ između organizacija civilnog društva, jedinica lokalne samouprave i ostalih dionika? | U okviru ovog Poziva nije nužna implementacija modela u pravnom/ institucionalnom smislu, već je kao rezultat aktivnosti prihvatljiv i izrađeni model sudioničkog upravljanja. Prijavitelji koji planiraju uspostavu društveno-kulturnog centra tijekom razdoblja provedbe projekta, svakako imaju veću garanciju održivosti rezultata projektnih aktivnosti. Od prijavitelja koji ne planira uspostavljanje centra tijekom provedbe projekta očekuje se da, u okviru rubrike „Kratki opis na koji će način održivost rezultata projekta biti zajamčena nakon završetka projekta“ prijavnog obrasca A, objasni na koji način planira implementaciju/ realizaciju izrađenog modela u budućnosti. |
| 18 | Je li prihvatljiv trošak izrade studije vezane uz funkcionalnost objekta koji se planira staviti u funkciju kulturnih događanja? Konkretno, radi se o jezeru i odmuljavanju. | Navedeno nije prihvatljiv trošak u okviru ovog Poziva. |
| 19 | Primjenjuje li se uvjet prihvatljivosti naveden u točki 2.2 *Uvjeti prihvatljivosti prijavitelja/ partnera* Uputa za prijavitelje „Na dan objave Poziva registriran za obavljanje djelatnosti (ako je primjenjivo, u području kulture i umjetnosti) u Republici Hrvatskoj najmanje 12 mjeseci“, na društveno-kulturne centre u kojima se provode projektne aktivnosti? | Ne. Uvjeti navedeni u spomenutoj točki Uputa za prijavitelje se primjenjuju na prijavitelje i partnere na projektnim prijedlozima, a ne na društveno-kulturne centre koji su mogući rezultat projektnih aktivnosti kao institucionalizirani/uspostavljeni model sudioničkog upravljanja. |
| 20 | Je li u okviru skupine aktivnosti B prihvatljiva aktivnost sređivanja fonda muzejske i samostanske knjižnice? | Navedena aktivnost nije prihvatljiva s obzirom na to da nije povezana s ciljevima Poziva navedenima u točki 1.4 *Svrha, cilj i ciljane skupine Poziva na dostavu projektnih prijedloga* Uputa za prijavitelje te nije komplementarna aktivnostima navedenima u točki 3.3 *Prihvatljive aktivnosti* Uputa za prijavitelje. |
| 21 | Ovaj Poziv, u smislu broja partnera, je previše zahtjevan u odnosu na natječaje drugih ministarstava. Općenito je Poziv suviše kompliciran. I zašto ne surađujete s drugim ministarstvima? | Objavljivanje ovog Poziva, sukladno Uredbi o tijelima u Sustavima upravljanja i kontrole korištenja Europskog socijalnog fonda, Europskog fonda za regionalni razvoj i Kohezijskog fonda, u vezi s ciljem „Ulaganje u rast i radna mjesta“ (NN 107/14, 23/15, 129/15, 15/17), u nadležnosti je Ministarstva kulture. Pri izradi Poziva Ministarstvo kulture, surađivalo je s nadležnim tijelima u sustavu upravljanja i kontrole. Složeni uvjeti u smislu sklapanja partnerstva i provođenja aktivnosti u okviru ovog Poziva, proizlaze iz svrhe i ciljeva Poziva. Naime, u ovom Pozivu je ključan razvoj modela javno-civilnog partnerstva i sudioničkog upravljanja u kulturi te je stoga iznimno važno da u aktivnosti bude uključen veći broj dionika iz lokalne zajednice, posebice iz civilnog sektora. |
| 22 | Zašto se kroz ovaj Poziv ne može uspostaviti suradnja sa školama? U čemu je problem da se educira mlade o glazbenoj kulturi, primjerice? | Ovaj poziv je usmjeren na razvoj modela sudioničkog upravljanja, odnosno javno-civilnog partnerstva u kulturi, kako je navedeno u točki 1.4 *Svrha, cilj i ciljane skupine Poziva na dostavu projektnih prijedloga* Uputa za prijavitelje. Aktivnosti za mlade u dobi od 15 do 25 godina, Ministarstvo kulture financira u okviru prethodno raspisanog i provedenog Poziva „Umjetnost i kultura za mlade“. Škole nisu prihvatljiv prijavitelj u okviru ovoga Poziva. |
| 23 | Ovaj Poziv ima u cilju socijalno uključivanje. Je li socijalno uključivanje po Vama uključivanje jedino radnika u kulturi i organizacija u kulturi? | Ovaj Poziv provodi se u okviru prioritetne osi 4 – „Dobro upravljanje“ Operativnog programa „Učinkoviti ljudski potencijali“ 2014.-2020.  U okviru prioritetne osi 2 – „Socijalno uključivanje“, Ministarstvo kulture objavilo je pozive „Umjetnost i kultura za mlade“ i „Umjetnost i kultura 54+“. |
| 24 | Je li nabava mobilne opreme prihvatljiv trošak; kao što je pozornica, rasvjeta i razglas? | Da. Troškovi nabave opreme za provedbu projektnih aktivnosti su prihvatljivi i, zajedno s troškovima adaptacije, mogu iznositi najviše 30 % vrijednosti projekta. Napominjemo da su takvi troškovi prihvatljivi jedino ukoliko su jasno povezani s projektnim aktivnostima, odnosno ukoliko doprinose ostvarenju ciljeva projekta i Poziva te ispunjavaju ostale uvjete prihvatljivosti navedene u natječajnoj dokumentaciji. |
| 25 | Mora li oprema koja je nabavljena za provedbu projektnih aktivnosti biti smještena u prostoru koja je u vlasništvu jedinice lokalne samouprave, ili je prihvatljivo da bude smještena u prostoru koji nije u njezinom vlasništvu, već ga koristi udruga (privatni prostor)? | Korisnik bespovratnih sredstava može, u skladu s planiranim aktivnostima, ciljevima projektnog prijedloga te specifičnom situacijom u vlastitoj lokalnoj zajednici, za provedbu (pojedinih) aktivnosti (umjetničkih programa, edukacija i sl.) koristiti prostore koji nisu u vlasništvu jedinice lokalne ili područne (regionalne) samouprave. Ukoliko se (sve ili neke) projektne aktivnosti ne provode u prostoru koji je u vlasništvu jedince lokalne ili područne (regionalne) samouprave (u kojem je uspostavljen ili će eventualno biti uspostavljen model sudioničkog upravljanja), od prijavitelja se očekuje da u okviru razrade svrhe i opravdanosti projektnog prijedloga obrazloži razloge prostornih ograničenja za provedbu (pojedinih) projektnih aktivnosti u lokalnoj zajednici.  Nabava opreme za provedbu aktivnosti u prostoru koji nije u vlasništvu jedinice lokalne samouprave koja je prijavitelj ili partner na projektu prihvatljiva je ukoliko je nužna za provedbu projektnih aktivnosti, doprinosi ostvarenju ciljeva projekta i Poziva te zadovoljava ostale uvjete prihvatljivosti sukladno natječajnoj dokumentaciji.  Opremanje prostora koji nije u vlasništvu jedinice lokalne samouprave koja je prijavitelj ili partner na projektu i na kojeg se ne odnosi aktivnost razvoja/uspostave modela sudioničkog upravljanja nije prihvatljivi trošak. |
| 26 | Je li moguće kroz ovaj projekt financirati zapošljavanje osobe zadužene za koordinaciju svih sudionika uključenih u međuresornu suradnju (jedinice lokalne samouprave i civilnog društva) koja bi bila zadužena za koordinaciju svih sudionika projektnih aktivnosti? Navedena osoba bi se zaposlila pri savezu udruga. | Plaća voditelja/ koordinatora projekta je prihvatljiv trošak u okviru ovog Poziva. Voditelj projekta mora biti zaposlen kod prijavitelja ili partnera isključivo putem ugovora o radu sklopljenog na puno ili dio radnog vremena. Pritom može imati ugovor o radu na neodređeno vrijeme ili može biti angažiran na određeno vrijeme tijekom trajanja projekta.  Ujedno napominjemo kako poslovi koje navodite u pitanju potpadaju pod opseg posla voditelja projekta koji je, između ostalog, zadužen za koordinaciju svih dionika/sudionika. U iznimnim slučajevima dozvoljeno je zapošljavanje osobe koja preuzima određene poslove iz opsega posla voditelja projekta, no Nacionalna će zaklada u tim slučajevima detaljno procijeniti opravdanost takvoga troška. |
| 27 | Je li prihvatljiv trošak nabave opreme koja bi uključenim organizacijama civilnog društva služile za provedbu vlastitih programa? | Troškovi nabave opreme za provedbu projektnih aktivnosti su prihvatljiv trošak u okviru ovog Poziva, a, zajedno s troškovima adaptacije, mogu iznositi najviše 30 % vrijednosti projekta. No, takvi troškovi su prihvatljivi jedino ukoliko su jasno povezani s projektnim aktivnostima, odnosno ukoliko doprinose ostvarenju ciljeva projekta, odnosno Poziva. Stoga, nabava opreme koja nije povezana s provedbom projektnih aktivnosti nije prihvatljiv trošak u okviru ovog Poziva. |
| 28 | U okviru skupine aktivnosti B nisu prihvatljivi troškovi adaptacije. No, dozvoljava li se opremanje, odnosno može li se opremanje prostora provoditi neovisno o adaptaciji? | Nabava opreme za provedbu aktivnosti je prihvatljiva je ukoliko je nužna za provedbu projektnih aktivnosti, doprinosi ostvarenju ciljeva projekta i Poziva te zadovoljava ostale uvjete prihvatljivosti sukladno natječajnoj dokumentaciji. Opremanje prostora nije prihvatljiv trošak. |
| 29 | Ciljana skupina projektnog prijedloga su Zaposlenici jedinica lokalne i područne (regionalne) samouprave, javnih ustanova u kulturi te zaposlenici/ članovi udruga, saveza udruga i umjetničkih organizacija; no spomenuto je da će se brojati broj građana uključenih u projektne aktivnosti. | Građani nisu ciljna skupina, niti pokazatelj u okviru ovog Poziva. No, u okviru kriterija 4.1 „Uključenost građana u procese planiranja, programiranja, odlučivanja i upravljanja u kulturi“ ocjenjuje se stupanj i način uključenosti građana u projektne aktivnosti, stoga se od prijavitelja očekuje da u okviru projektnih aktivnosti predvidi sudjelovanje građana, ne samo kao publike ili krajnjih korisnika projekta, već kao aktivnih sudionika i kreatora rezultata projektnih aktivnosti. Također, projektne aktivnosti moraju biti utemeljene na potrebama lokalne zajednice, što se ocjenjuje u okviru kriterija 3. „Relevantnost projektnih aktivnosti u odnosu na ciljane skupine“. Kriteriji dodjele navedeni su u točki 6.2 *Procjena kvalitete* Uputa za prijavitelje. |